Ομάδα της Χάγης

Η Ομάδα της Χάγης είναι μία ομάδα κρατών από τον Παγκόσμιο Νότο η οποία ιδρύθηκε στις 31 Ιανουαρίου 2025 με σκοπό την προστασία και την υπεράσπιση των αποφάσεων του Διεθνούς Δικαστηρίου και του Διεθνούς Ποινικού Δικαστηρίου σε σχέση με την Ισραηλινοπαλαιστινιακή σύγκρουση.

 Δημιουργία και σκοποί 
Η ομάδα, η οποία συγκλήθηκε από την Προοδευτική Διεθνή, ανακήρυξε τη δημιουργία της στις 31 Ιανουαρίου 2025. Η ομάδα δημιουργήθηκε από εννέα κράτη μέλη: το Μπελίζ, τη Βολιβία, την Κούβα, την Κολομβία, την Ονδούρα, τη Μαλαισία, τη Ναμίμπια, τη Σενεγάλη και τη Νότια Αφρική. Προεδρεύουσα της Ομάδας της Χάγης είναι η Βάρσα Γκαντικότα-Νελούτλα, γενική συντονίστρια της Προοδευτικής Διεθνούς, η οποία περιέγραψε το κίνητρο για τη δημιουργία της Ομάδας της Χάγης ως εξής: «Η Ομάδα της Χάγης γεννήθηκε ως αναγκαιότητα. Σε έναν κόσμο όπου τα ισχυρά έθνη δρουν ατιμώρητα, οφείλουμε να σταθούμε μαζί για να υπερασπιστούμε τις αρχές της δικαιοσύνης, της ισότητας και των ανθρωπίνων δικαιωμάτων».

Ο υπουργός Διεθνών Σχέσεων της Νότιας Αφρικής Ρόναλντ Λαμόλα δήλωσε: «Η Ομάδα της Χάγης στέλνει ένα σαφές μήνυμα. Κανένα έθνος δεν είναι υπεράνω του νόμου και κανένα έγκλημα δεν θα παραμείνει αναπάντητο». Σύμφωνα με την ιδρυτική της διακήρυξη, η ομάδα υπερασπίζεται τις εθνικές υποχρεώσεις για τον «τερματισμό της ισραηλινής κατοχής του Κράτους της Παλαιστίνης και την υποστήριξη της πραγματοποίησης του αναφαίρετου δικαιώματος του παλαιστινιακού λαού στην αυτοδιάθεση, συμπεριλαμβανομένου και του δικαιώματός τους για ένα ανεξάρτητο Κράτος της Παλαιστίνης».

Τα κράτη-μέλη συμφώνησαν να εμποδίσουν τη μεταφορά όπλων, πυρομαχικών και σχετικού εξοπλισμού προς το Ισραήλ σε όλες τις περιπτώσεις όπου υπάρχει ξεκάθαρος κίνδυνος να χρησιμοποιηθούν αυτά τα όπλα για ενέργειες που παραβιάζουν το διεθνές ανθρωπιστικό δίκαιο ή επιτρέπουν τη γενοκτονία. Τα εννέα κράτη ανακοίνωσαν ότι θα εμποδίσουν πλοία που χρησιμοποιούνται για τη μεταφορά όπλων ή καυσίμων για στρατιωτική χρήση προς το Ισραήλ από την προσάραξή τους σε οποιοδήποτε από τα λιμάνια τους. Μεταξύ των υποστηρικτών της ομάδας που βρέθηκαν κατά την έναρξη των εργασιών της Ομάδας της Χάγης περιλαμβάνονται μέλη ανεξαρτήτων επιτροπών του ΟΗΕ, δικηγόροι ανθρωπίνων δικαιωμάτων, πολιτικοί και βουλευτές από διάφορες χώρες όπως ο Γιάνης Βαρουφάκης και ο Τζέρεμι Κόρμπιν.
 Νομικές αποφάσεις 
Η ομάδα αναφέρθηκε σε διάφορες νομικές αποφάσεις κατά την ιδρυτική της διακήρυξη, ισχυριζόμενη ότι οι δράσεις του Ισραήλ συνιστούν γενοκτονία και παραβιάσεις του διεθνούς δικαίου. Η ομάδα δηλώνει ότι είναι νομική υποχρέωση όλων των χωρών να προλάβουν τέτοια εγκλήματα. Υπήρξαν αναφορές στα ψηφίσματα του ΟΗΕ, συμπεριλαμβανομένου του ψηφίσματος 418 του Συμβουλίου Ασφαλείας του Οργανισμού Ηνωμένων Εθνών, το οποίο επέβαλλε εμπάργκο όπλων απέναντι στη Νότια Αφρική το 1977.

Τα μέλη της ομάδας ανακοίνωσαν την πρόθεσή τους να υποστηρίξουν το Διεθνές Ποινικό Δικαστήριο σχετικά με τα εντάλματα σύλληψης που εξέδωσε για τονπρωθυπουργό του Ισραήλ Μπενιαμίν Νετανιάχου και τον πρώην υπουργό Άμυνας Γιοάβ Γκάλαντ στο πλαίσιο της έρευνας του δικαστηρίου για γεγονότα από τον Ιούνιο του 2014 μέχρι σήμερα.

Η ομάδα δήλωσε, επίσης, ότι θα υποστηρίξει την εφαρμογή των προσωρινών μέτρων του Ιανουαρίου, του Φεβρουαρίου και του Μαρτίου του 2024 όπως διατάχθηκαν από το Διεθνές Δικαστήριο για την προσφυγή της Νότιας Αφρικής απέναντι στο Ισραήλ περί γενοκτονίας και την απόφαση της 19ης Ιουλίου 2024 για την υπόθεση του Διεθνούς Δικαστηρίου για την κατοχή των παλαιστινιακών εδαφών από το Ισραήλ.
 Παραπομπές 

 Εξωτερικοί σύνδεσμοι 
 Επίσημη ιστοσελίδα
 Σύνοψη από την Προοδευτική Διεθνή

Χαγης